Fortuna Hjørring og den 33-årige cheftræner Brian Sørensen blev tirsdag aften enige om at forlænge samarbejdet med yderligere tre år.

Brian kom til Hjørring i august 2012, og har gjort det så godt, at Fortuna gerne vil beholde ham. - Brian er den helt rigtige person til at fastholde og videreudvikle den klubstrategi, som vi har sat for Fortuna Hjørring. Vores mål er at blive Danmarks bedste kvindehold, og det mål tror vi på, at Brian kan indfri, siger Jannik Riis, sportschef i Fortuna Hjørring, og fortsætter: - Jeg vil betegne Brian Sørensen som en 24-timers hårdtarbejdende træner, der har den vindermentalitet og det Fortuna-DNA, som skal til for at få proces og produkt til at harmonere de kommende år. - Han er særdeles vellidt i klubben, og har gennem en årrække oparbejdet viden og trænerkompetencer der gør ham til en rigtig dygtig liga-træner. Vi er mange, der glæder os til det fremtidige samarbejde med Brian Sørensen, siger Jannik Riis.